## Uredba o Uredu za zakonodavstvo

### NN 70/2001 (3.8.2001.), Uredba o Uredu za zakonodavstvo

# VLADA REPUBLIKE HRVATSKE

if !supportEmptyParas endif

1211

Na temelju članka 26. stavka 1. Zakona o
Vladi Republike Hrvatske (»Narodne novine«, br. 101/98 i 15/2000), članka 60.
stavaka 1. i 2. Zakona o sustavu državne uprave (»Narodne novine«, br. 75/93,
48/99, 15/2000, 127/2000 i 59/2001) i članka 34. stavka 1. Uredbe o načelima za
unutarnje ustrojstvo tijela državne uprave (»Narodne novine«, broj 43/2001),
Vlada Republike Hrvatske je na sjednici održanoj 26. srpnja 2001. godine,
donijela

## UREDBU

### o Uredu za zakonodavstvo

I. OPĆE ODREDBE

Članak
1.

Ovom
Uredbom pobliže se uređuje djelokrug Ureda za zakonodavstvo (u daljnjem tekstu:
Ured), način upravljanja Uredom, okvirni broj potrebnih državnih službenika te
druga pitanja od značenja za rad Ureda.

Članak
2.

Ured
kao stručna služba Vlade Republike Hrvatske daje mišljenje o usklađenosti
prijedloga zakona, konačnih prijedloga zakona i drugih akata iz djelokruga
Vlade Republike Hrvatske (u daljnjem tekstu: Vlada) s Ustavom Republike
Hrvatske i pravnim poretkom Republike Hrvatske, priprema i izrađuje prijedloge
akata koje donose Vlada i Hrvatski sabor, ukoliko ga za određene akte zaduži
Vlada, daje stručna mišljenja središnjim tijelima državne uprave u vezi s
primjenom zakona i drugih propisa, brine o pravodobnoj objavi zakona i drugih
propisa u »Narodnim novinama«, te obavlja i druge povjerene poslove.

II. DJELOKRUG UREDA

Članak
3.

U
okviru djelokruga iz članka 2. ove Uredbe Ured obavlja :

1.
analitičke i druge pravne poslove iz područja energetike, industrije,
rudarstva, obrtništva, zadrugarstva, poduzetništva, pri­jevoza i prometa,
odnosno plovidbe (cestovni, željeznički, zračni, na unutarnjim vodama, pomorski),
poštanskog i telekomunikacijskog prometa, brodarstva i brodogradnje, luka,
pomorskog dobra, pomorskog osiguranja i pomorskih agencija, morskog ribarstva,
slatkovodnog ribarstva, poljoprivrede, šumarstva, lovstva, veterinarstva,
trgovine, ugostiteljstva, prometa roba i usluga, cijena, robnih rezervi,
mjernih jedinica i mjerila, normizacije, izuma i tehničkih unapređenja,
vodoprivrede, zaštite voda, hidrometeorologije, turizma, statistike,
financiranja državnih i drugih javnih potreba, poreznog sustava i porezne
politike, bankarstva i kreditnomonetarnog sustava, osiguranja imovine i osoba,
carinskog sustava, poreza, pristojbi i igara na sreću;

2.
analitičke i druge pravne poslove iz područja: ustavnog uređenja, ustrojstva državne
vlasti, usrojstva lokalne i regionalne (područne) samouprave, sudbene vlasti,
odvjetništva, državnog odvjetništva, pučkog pravobraniteljstva, izbornog
sustava, vjerskih zajednica, političkih stranaka, udruženja građana, unutarnjih
poslova, obrane, iseljeništva, obavljanja javnih ovlasti, upravnog i kaznenog
zakonodavstva, osobnih i političkih sloboda i prava, državljanstva, vlasništva
i drugih stvarnih prava, prostornog ure­đenja i zaštite okoliša, prirodne
baštine, stanogradnje, komunalne djelatnosti, izgradnje objekata, katastra i
geodetskih poslova, braka i obitelji, materinstva i njege djece;

3.
analitičke i druge pravne poslove iz područja: javnog priopćavanja,
izdavačko-nakladničke djelatnosti, odgoja i obrazovanja (predškolskog,
osnovnoškolskog, srednješkolskog i viso­koškolskog), kulture i zaštite kulturne
baštine, kulturnog i umjet­ničkog stvaralaštva (kazališne, filmske, muzejske,
arhivske, knjiž­ničarske, scensko-glazbene), športa i tjelesne kulture,
tehničkog znanja i vještina, znanosti, tehnologije, informatike, zdravstvene
zaštite i zdravstvenog osiguranja, rada, zaštite rada, zapošljavanja,
mirovinskog osiguranja, doplatka za djecu, socijalne skrbi i socijalne
politike, vojnih i civilnih invalida rata, prava hrvatskih branitelja iz
Domovinskog rata, zaštite obitelji, materinstva, djece i nemoćnih osoba,
statusa i ustrojstva javnih službi u društvenim djelatnostima.

III.
DRŽAVNI SLUŽBENICI

Članak
4.

Radom
Ureda upravlja predstojnik Ureda kojeg imenuje i razrešuje Vlada na prijedlog
predsjednika Vlade.

Predstojnik
je za svoj rad i rad Ureda odgovoran Vladi.

Predstojnik
ima prava i dužnosti čelnika tijela državne uprave u odnosu na državne službenike
zaposlene u Uredu.

Predstojnik
može imati zamjenika i više pomoćnika.

Zamjenika
i pomoćnike predstojnika imenuje i razrješuje Vlada na prijedlog prestojnika
Ureda.

Zamjenik
i pomoćnici predstojnika za svoj rad odgovorni su predstojniku Ureda i Vladi.

Članak 5.

Pravilnikom o unutarnjem redu Ureda
uređuje se način rada, broj potrebnih državnih službenika s naznakom njihovih poslova
i stručnih uvjeta potrebnih za obavljanje tih poslova, njihove ovlasti i
odgovornosti, te druga pitanja od značenja za rad Ureda.

Pravilnik o unutarnjem redu Ureda donosi
predstojnik Ureda, uz prethodno pribavljenu suglasnost ministarstva nadležnog
za poslove opće uprave.

Članak 6.

Okvirni broj državnih službenika potrebnih
za obavljanje poslova iz djelokruga Ureda, određuje se u tablici koja je u
prilogu ove Uredbe i čini njezin sastavni dio.

Tablica iz stavka 1. ovog članka ne
objavljuje se u »Narodnim novinama«.

IV. PRIJELAZNE I ZAVRŠNE ODREDBE

Članak 7.

Pravilnik o unutarnjem redu Ureda
predstojnik Ureda donijet će u roku od 60 dana od dana stupanja na snagu ove
Uredbe.

Članak 8.

Predstojnik Ureda donijet će rješenja o
rasporedima na radna mjesta u roku od 15 dana od isteka roka iz članka 34.
stavka 2. Uredbe o načelima za unutarnje ustrojstvo tijela državne uprave.

Članak 9.

Danom stupanja na snagu ove Uredbe
prestaje važiti Uredba o Uredu za zakonodavstvo (»Narodne novine«, br. 52/90 i
60/91).

Članak 10.

Ova Uredba stupa na snagu danom objave u
»Narodnim novinama«.

Klasa:
023-03/01-01/52

Urbroj:
5030118-01-1

Zagreb, 26. srpnja 2001.

 Potpredsjednica
**Željka Antunović,** v. r.

Uredba, NN 70/2001-1211